Raúl Jiménez

Raúl Alonso Jiménez Rodríguez (sündinud 5. mail 1991 Tepejis) on Mehhiko jalgpallur. Ta mängib Mehhiko jalgpallikoondises ja Premier League'i klubis Fulham ründajana. Jiménez alustas klubikarjääri Mehhiko klubis América. Klubi põhimeeskonnas tegi ta debüüdi 9. oktoobril 2011 mängus Monarcas Moreliaga. Esimese värava lõi ta klubi meeskonnas 30. oktoobril 2:3 kaotusmängus Pueblale. Hooajal 2012–2013 tuli ta klubiga Mehhiko meistriks. 2014. aasta augustis suundus ta Hispaania klubisse Madridi Atlético, kellega sõlmis lepingu kuueks aastaks. Klubis tegi ta debüüdi hooajaeelsel turniiril Trofeo Ramón de Carranza, milles võõrustati Itaalia klubi Sampdoria. 2014. aastal tuli ta klubiga Hispaania superkarikavõitjaks, alistades Madridi Reali. Jiménez tegi esimese liigamängu 25. augustil väravata viigis Rayo Vallecanoga. Esimese värava lõi ta 27. septembril 4:0 võidumängus Sevillale. Hooajal 2014/2015 tegi ta Hispaania kõrgliigas 27 mängu ja lõi neis ainult ühe värava. 13. augustil 2015 sõlmis ta Portugali klubiga Benfica lepingu viieks aastaks. Esimese värava lõi ta klubi meeskonnas 29. augustil 2015 mängus Moreirense vastu. UEFA Meistrite Liiga hooaja 2015–2016 eelviimases alagrupimängus lõi ta kaks väravat Astana vastu. Ta lõi värava 13. aprillil toimunud veerandfinaali korduskohtumises Müncheni Bayerniga, kellele Benfica kaotas kahe mängu kokkuvõttes 2:3 ja langes välja. Hooajal 2015/2016 lõi ta Portugali liigas 28 mänguga viis väravat ning tuli klubiga Portugali meistriks. Lisaks võideti liigakariks Taça da Liga. UEFA Meistrite Liiga hooaja 2016–2017 viimases alagrupimängus 6. detsembril lõi ta värava Napoli vastu. Kaheksandikfinaalis kaotas Benfica kahe mängu kokkuvõttes Dortmundi Borussiale ja langes välja. Ta tuli hooajal 2016/2017 klubiga teist korda Portugali meistriks, võites lisaks Portugali karikavõistlused. Ta osales hooaja jooksul 19 liigamängus ja lõi neis kuus väravat. 2018. aasta juunis suundus ta Benficast laenule äsja Inglismaa kõrgliigas tõusnud Wolverhampton Wanderersi. Debüüdi Premier League'is tegi ta 11. augustil mängus Evertoni vastu ja lõi seal ka mängu viimase värava, tuues Wolverhampton Wanderersile 2:2 viigi. Hooajal 2018–19 valiti ta mängijate poolt Wolverhampton Wanderersi hooaja parimaks mängijaks. Suvel 2020 liitus Jimenez ligi 6 miljoni euro eest Fulhamiga. Debüüdi Mehhiko koondises tegi ta 30. jaanuaril 2013 sõprusmängus Taaniga. Esimese värava lõi ta koondises 11. juuli 2013 CONCACAF Gold Cup'i teises alagrupimängus Kanada vastu. Sama turniiri veerandfinaalis 20. juulil lõi ta värava Trinidadile ja Tobagole ja aitas Mehhiko koondise poolfinaali, kus kaotati Panamale. 2015. aasta Copa América teises alagrupimängus 15. juunil lõi ta värava Tšiilile ning viimases alagrupimängus 19. juunil penaltist värava Ecuadorile. 2017. aasta FIFA konföderatsioonide karikavõistluste teises alagrupimängus 21. juunil lõi ta värava Uus-Meremaa vastu. 2019. aastal võitis ta Mehhiko koondisega CONCACAF Gold Cup'i. Jiménez lõi turniiril viis väravat ja ta valiti turniiri parimaks mängijaks. Ta on mänginud riigi koondises veel ka 2013. aasta konföderatsiooni karikavõistlustel, 2014. aasta maailmameistrivõistlustel ja 2018. aasta maailmameistrivõistlustel ning 2016. aasta Copa América Centenariol. 2012. aasta suveolümpiamängudel võitis ta Mehhiko olümpiakoondisega kuldmedali. América Liga MX: Clausura 2013 Madridi Atlético Supercopa de España: 2014 Benfica Primeira Liga: 2015–16, 2016–17 Taça de Portugal: 2016–17 Taça da Liga: 2015–16 Supertaça Cândido de Oliveira: 2016 Alcivia, Rafael. "América 2-3 Puebla... Las Águilas se despidieron del Azteca con derrota" (hispaania keeles). Medio Tiempo. Kasutatud 20.06.2015 "Welcome Raúl Jiménez". Madridi Atlético koduleht. 14.08.2014. Kasutatud 20.06.2015 "Raúl Jiménez ganó primer titulo con el 'Atleti'" (hispaania keeles). Medio Tiempo. Kasutatud 20.06.2015 "Mostrar que posso ajudar a equipa"[alaline kõdulink]. S.L. Benfica. 13.8.2015. Vaadatud 22.6.2017 "Jimenez completes Molineux move". Wolverhampton Wanderers. 12.6. 2018. Vaadatud 9.1.2018 "Wolves 2-2 Everton". BBC Sport. Vaadatud 9.1.2018 "Hosts Chile draw with Mexico in six-goal Copa América thriller". The Guardian. 16.6.2015. Vaadatud 22.6.2017 "Uus-Meremaa vastu kaotusseisu jäänud Mehhiko pääses ehmatusega". ERR Sport. 21.6.2017. Vaadatud 22.6.2017  Raúl Jiménez – pildid, videod ja helifailid Wikimedia Commonsis